## El 22é Festival de Jazz de Peníscola aposta per grans figures internacionals i concerts a l’aire lliure

*** El certamen se celebra del 2 al 6 de juliol amb huit concerts, tres dels quals són gratuïts**

El Festival Internacional de Jazz de Peníscola, organitzat per la Conselleria d’Educació, Cultura, Universitats i Ocupació, mitjançant l’Institut Valencià de Cultura, presenta la seua 22a edició amb un cartell que aposta per grans figures internacionals i per acostar el *jazz* a tots els públics.

El festival, que se celebra del 2 al 6 de juliol, presenta huit concerts: cinc de pagament, que tindran lloc en el Palau de Congressos de Peníscola; i tres gratuïts, en la plaça Santa Maria de la localitat.

La directora adjunta de Música i Cultura Popular de l’Institut Valencià de Cultura, Beatriu Traver, ha assenyalat, durant la seua presentació, que l’IVC “aposta pel Festival de Jazz de Peníscola i convertix esta 22a edició en una de les més ambicioses celebrades fins ara, amb un cartell que presenta grans figures internacionals que representen les diferents sensibilitats i variants del *jazz*”.

Traver ha destacat que, per segon any consecutiu, “concentrem els concerts en cinc dies per a convertir Peníscola en l’epicentre del *jazz* a escala nacional en un festival en el qual, a més de les grans referències internacionals, són presents destacats músics nacionals i de la Comunitat Valenciana”.

Així mateix, ha valorat les dos seus de l’esdeveniment, “que ens permeten acostar el *jazz* a tots els públics amb les propostes gratuïtes de la plaça Santa Maria i amb els concerts del Palau de Congressos”.

Per la seua banda, l’alcalde de Peníscola, Andrés Martínez, ha subratllat que el Festival Internacional de Jazz “és un certamen consolidat que, any rere any, se suma a la programació cultural que oferix la nostra ciutat; una oferta complementària que ens aporta, a més, gran valor com a destinació turística en les dates en les quals creix l’afluència de turistes”.

**Del 2 al 6 de juliol: huit concerts**

La inauguració de la 22a edició del festival serà el dimecres 2 de juliol, a les 22:30 hores, amb la reconeguda pianista i cantant Champian Fulton, una de les figures més destacades del *jazz* actual. L’artista estatunidenca arriba al Palau de Congressos de Peníscola per a oferir una vetlada carregada d’ànima, *swing* i elegància acompanyada per dos músics de sòlida trajectòria internacional: el contrabaixista Alex Gilson i el bateria Armando Luongo.

A continuació, el dijous 3 de juliol, a les 19:30 hores, el festival obri els concerts gratuïts a l’aire lliure en la plaça Santa Maria amb la cantant Gisele Jackson, al costat de The Shu Shu’s Trio. Gisele, que ha compartit escenari amb llegendes com Ray Charles i James Brown, convertirà el concert en una celebració vibrant i autèntica de la música negra.

També el dijous 3 de juliol, a les 22:30 hores, l’escenari del Palau de Congressos de Peníscola acollirà el concert de Renato Chicco Organ Trio, un dels màxims exponents europeus de l’òrgan Hammond. L’artista oferirà a Peníscola un concert amb el format clàssic de trio: Hammond, guitarra i bateria, acompanyat pel guitarrista castellonenc Fernando Marco i el bateria Pepi Taveira.

El divendres 4 de juliol, a les 22:30 hores, tindrà lloc el concert del saxofonista i flautista cubà Alexey León, que presentarà en el Palau de Congressos de Peníscola el seu Continental Quintet. Un grup que mescla el *jazz* modern amb ritmes llatins, flamenc i música europea. Com a convidat especial, pujarà a l’escenari Perico Sambeat, el saxofonista de *jazz* és considerat un dels principals referents en l’escena espanyola actual.

La plaça Santa Maria de Peníscola acollirà, el dissabte 5 de juliol, a les 19:30 hores, l’actuació de SAIO, una innovadora formació de Barcelona. A continuació, a les 22:30 hores, el Palau de Congressos rep Mozes Rosenberg, Paulus Schaffer Trio; Costel Nitescu, una vetlada única de *jazz manouche* amb la participació de quatre grans figures del gènere.

El Festival Internacional de Jazz de Peníscola s’acomiadarà el diumenge 6 de juliol amb dos concerts. D’una banda, l’escenari de la plaça Santa Maria rebrà, a  les 19:30 hores, Julio Montalvo; The Cuban Collective amb ‘Amics de sempre’, un emotiu concert que ret homenatge a més de tres dècades de complicitat musical al costat dels seus companys de ruta, la seua banda de *latin jazz*.

Marc Copland, Stéphane Kerecki i Fabrice Moreau seran els encarregats de tancar la 22a edició del festival en el Palau de Congressos de Peníscola, el diumenge 6 de juliol, a les 22:30 hores. Al piano, el llegendari Marc Copland, amb més de 40 discos aclamats i grans col·laboracions, oferirà el seu inconfusible estil poètic i ple de matisos en un concert en el qual estarà acompanyat pel contrabaixista Stéphane Kerecki, referent del nou *jazz* francés, i el bateria Fabrice Moreau, reconegut per la seua versatilitat i sensibilitat.

**Entrades**

L’Institut Valencià de Cultura posa a la venda un abonament per als cinc dies del festival (huit concerts: cinc de pagament + tres gratuïts) per 60 €. Les entrades individuals (comprades el mateix dia del concert, dos hores abans en la taquilla del Palau) tindran un cost de 15 €.

La 22a edició del Festival Internacional de Jazz de Peníscola compta amb una web, www.jazz.ivc.gva.es, amb tota la informació de les actuacions i venda d’entrades.

Fecha: 13/06/2025